b'\n_START_ARTICLE_\nHeiki M\xc3\xbc\xc3\xbcr\n_START_SECTION_\nHaridus ja t\xc3\xb6\xc3\xb6\n_START_PARAGRAPH_\nHeiki M\xc3\xbc\xc3\xbcr l\xc3\xb5petas Tallinna Pol\xc3\xbctehnilise Instituudi majandusteaduskonna 1954. aastal ning j\xc3\xa4tkas \xc3\xb5pinguid Moskvas Plehhanovi-nimelise Rahvamajanduse Instituudi aspirantuuris. 1956. aastast oli ta Tartu Riikliku \xc3\x9clikooli \xc3\xb5ppej\xc3\xb5ud, aastatel 1962\xe2\x80\x931965 raamatupidamise kateedri juhataja. Aastatel 1965\xe2\x80\x931968 ja 1974\xe2\x80\x931977 oli ta majandusteaduskonna dekaan. 1981\xe2\x80\x931986 oli ta Plaanikomitee uurimisinstituudi direktor. 1992. aastal t\xc3\xb6\xc3\xb6tas ta rahvamajanduse professorina ning Tartu \xc3\x9clikooli majanduspoliitika ja riigimajanduse instituudi juhatajana. Aastatel 1986\xe2\x80\x931996 oli ta Tartu \xc3\x9clikooli rahvamajandusharude \xc3\xb6konoomika kateedri juhataja._NEWLINE_T\xc3\xa4nu Heiki M\xc3\xbc\xc3\xbcri tegevusele hakati majandusk\xc3\xbcberneetikuid Tartu Riiklikus \xc3\x9clikoolis s\xc3\xbcsteemikindlalt koolitama 1967. aasta s\xc3\xbcgisel. Kateedrijuhatajana l\xc3\xb5i ta tugev aluse uue \xc3\xb5ppesuuna arenguks Eestis. Sel ajal kujundati ka uue majanduseriala hea maine ning seel\xc3\xa4bi toodi Tartu \xc3\x9clikooli majandusteaduskonda hulgaliselt noori v\xc3\xb5imekaid \xc3\xb5ppureid. Ka rahvusvaheliselt on need teadmised tunnistatud oluliseks osaks akadeemilises, aga ka rakendusliku suunitlusega majandushariduses._NEWLINE_Ta motiveeris noori teadust\xc3\xb6\xc3\xb6ga tegelema. Majandusteaduskonna juures tekkisid mitmed uurimisgrupid, n\xc3\xa4iteks kujunes tugev t\xc3\xb6\xc3\xb6grupp uurimaks t\xc3\xb6\xc3\xb6tingimuste seost t\xc3\xb6\xc3\xb6tajate haigestumise ja ajutise t\xc3\xb6\xc3\xb6v\xc3\xb5imetusega ning sellest tulenevaid majanduslikke tagaj\xc3\xa4rgi. Head t\xc3\xb6\xc3\xb6alased suhted loodi ka kolleegidega L\xc3\xa4tist ja Leedust ja osa neist toimivad t\xc3\xa4naseni. Tema algatatud iga-aastase k\xc3\xbcberite p\xc3\xa4eva traditsioonist on t\xc3\xa4naseks v\xc3\xa4lja kasvanud majandusteadusteaduskonna vilistlasorganisatsioon Hermes._NEWLINE_Professor Heiki M\xc3\xbc\xc3\xbcril on oma roll selles, et Tartu \xc3\xbclikooli majandusteaduskond on praeguseks kujunenud majandusteaduse ja -hariduse arvestatavaks liidriks Eestis.\n_START_SECTION_\nTunnustused\n_START_PARAGRAPH_\n1959. aastal sai ta majandusteaduste kandidaadiks, mida t\xc3\xa4nap\xc3\xa4eval k\xc3\xa4sitletakse rahvusvahelise doktorikraadina (PhD). Majandusdoktori kraadi sai ta 1976. aastal. Korraliseks professoriks saab teda lugeda aastast 1978.\n_START_SECTION_\nLisaks\n_START_PARAGRAPH_\nTa tundis huvi koduuuringute vastu ning oli Tartu Linna kodu-uurimise toimkonna liige. Tema eakaaslased m\xc3\xa4letavad Heiki M\xc3\xbc\xc3\xbcri kui innukat tennisem\xc3\xa4ngijat, kes l\xc3\xb5i kaasa ka tennisesektsiooni tegevuse korraldamisel, olles Tartu tennisesektsiooni presiidiumi liige.\n_START_SECTION_\nIsiklikku\n_START_PARAGRAPH_\nHeiki oli abielus Inge M\xc3\xbc\xc3\xbcriga ning neil s\xc3\xbcndisid poeg (T\xc3\xb5nis M\xc3\xbc\xc3\xbcr) ja t\xc3\xbctar (Tiiu M\xc3\xbc\xc3\xbcr).'